<classify> MSANII wa filamu nchini, Wema Sepetu amefikishwa katika Mahakama ya Hakimu Mkazi Kisutu akikabiliwa na mashitaka ya kuweka video ya ngono kwenye ukurasa wake wa Instagram.Hii ni mara ya pili kwa mlimbwende huyo aliyeshinda taji la Miss Tanzania mwaka 2006, kufikishwa mahakamani hapo kwa mashitaka tofauti ambako awali alikuwa akikabiliwa na mashitaka ya kukutwa na kutumia bangi.Katika kesi hiyo ambayo alikuwa akitetewa na Wakili wa Kujitegemea, Albert Msando, Julai 20, mwaka huu, Hakimu Mkazi Mkuu, Thomas Simba alimhukumu Wema kulipa faini ya Sh milioni mbili au kutumikia kifungo cha mwaka mmoja jela.Ikiwa imepita miezi minne tangu kutolewa kwa hukumu hiyo, jana Wema alifikishwa tena mahakamani hapo saa 4 asubuhi na kusomewa mashitaka hayo mbele ya Hakimu Mkazi, Maira Kasonde.Akisoma mashitaka hayo, Wakili wa Serikali, Mwanaamina Kombakono alidai Oktoba 15, mwaka huu katika sehemu tofauti za Mkoa wa Dar es Salaam, Wema alionesha video za ngono kupitia ukurasa wake wa Instagram, jambo ambalo ni kinyume cha sheria.Alikana mashitaka hayo na upande wa mashitaka ulidai kuwa upelelezi wa kesi hiyo haujakamilika. Wakili wa utetezi, Reuben Simwanza aliomba mahakama hiyo impatie dhamana yenye masharti nafuu mteja wake kwa kuwa ni haki yake.Hata hivyo, Wakili Kombakono aliomba mahakama hiyo kumpatia mshitakiwa masharti magumu ya dhamana ili iwe fundisho kwake na kwa wengine kwa sababu ni msanii mwenye wafuasi wengi wanaomuangalia hususan watoto.Hakimu Kasonde alimtaka mshitakiwa kuwa na mdhamini mmoja atakayesaini kulipa bondi ya Sh milioni 10, na alimpiga marufuku kuweka picha na maneno yoyote ya kingono katika ukurasa huo wa Instagram.Aliahirisha kesi hiyo hadi Novemba 20, mwaka huu kwa ajili ya kutajwa kuangalia kama upelelezi umekamilika au la. Wema alifika mahakamani hapo akiambatana na mama yake mzazi, rafiki yake wa karibu Petitman, na watu mbalimbali huku akiwa amevalia gauni refu, miwani myeusi na kujifunika mtandio.Askari polisi wa kike alimsindikiza Wema hadi katika chumba cha mahabusu na baadaye alimuingiza kwenye chumba cha mahakama kwa ajili ya kusomewa mashitaka yanayomkabili. Oktoba 25, mwaka huu, Wema katika mkutano wake na waandishi wa habari, aliwaomba radhi Watanzania kwa video za ngono zilizosambaa kwenye mitandao ya kijamii hususani Instagram.Katika maelezo yake, aliomba radhi kwa Mamlaka ya Mawasiliano Tanzania TCRA, Bodi ya Filamu, familia yake, ndugu, jamaa na marafiki wanaomuangalia kama kioo cha jamii pamoja na kumuomba radhi mama yake mzazi.Pia alikiri kuwa aliwadhalilisha na kuwafedhehesha watu wengi pamoja na kuwaathiri na kwamba lengo la kuomba radhi si kwa kuomba huruma ya mtu yeyote bali kwa kugundua kosa lake.Hata hivyo, baada ya kuomba radhi Baraza la Sanaa Tanzania Basata lilimfungia mwigizaji huyo maarufu wa filamu kujihusisha na kazi zozote za sanaa. Katika kesi ya dawa za kulevya, sababu zilizochangia Wema kutiwa hatiani ni kitendo cha kukiri kukutwa na dawa za kulevya aina ya bangi nyumbani kwake, kukubali apekuliwe, kusaini hati ya upekuzi na kukiri mkojo wake ulichukuliwa na kupelekwa kwa Mkemia Mkuu wa Serikali ambako ulikutwa na chembechembe za dawa za kulevya.  <topic>: KITAIFA 